“หุ้นเอเชีย” เปิดรีบาวด์ นักลงทุนช้อนซื้อเก็งกำไร หลังลงลึก
“ตลาดหุ้นเอเชีย” เปิดบวกส่วนใหญ่ หลังหุ้นฮ่องกงและจีนปรับตัวขึ้น เนื่องจากนักลงทุนเข้าช้อนซื้อเก็งกำไรหลังตลาดปิดร่วงลงเมื่อวานนี้ จากความกังวลโควิด-19 ในจีน 
“ตลาดหุ้นเอเชีย” เปิดบวกส่วนใหญ่ หลังหุ้นฮ่องกงและจีนปรับตัวขึ้น เนื่องจากนักลงทุนเข้าช้อนซื้อเก็งกำไรหลังตลาดปิดร่วงลงเมื่อวานนี้ จากความกังวลโควิด-19 ในจีน
29 พ.ย. 2565

ผู้สื่อข่าวรายงานว่า ตลาดหุ้นเอเชียเปิดบวกเป็นส่วนใหญ่ในวันนี้ โดยหุ้นฮ่องกงและจีนปรับตัวขึ้น เนื่องจากนักลงทุนเข้าช้อนซื้อเก็งกำไรหลังตลาดปิดร่วงลงเมื่อวานนี้ จากความวิตกกังวลเกี่ยวกับสถานการณ์โควิด-19 ในจีน ทั้งยังได้แรงหนุนจากข่าวทางการจีนผ่อนคลายมาตรการควบคุมโรคโควิด-19
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่ 27,991.50 จุด ลดลง 171.33 จุด หรือ -0.61% , ดัชนี HSI ตลาดหุ้นฮ่องกงเปิดวันนี้ที่ 17,558.60 จุด เพิ่มขึ้น 260.66 จุด หรือ +1.51% และดัชนี SSE Composite ตลาดหุ้นจีนเปิดวันนี้ที่ 3,096.11 จุด เพิ่มขึ้น 17.56 จุด หรือ +0.57%
โดยดัชนีนิกเกอิปรับตัวลดลง โดยถูกกดดันจากข้อมูลยอดค้าปลีกที่ต่ำกว่าคาดการณ์ และอัตราว่างงานเดือนต.ค.ทรงตัว เมื่อเทียบกับเดือนก.ย.
สำหรับข้อมูลอย่างเป็นทางการระบุว่า อัตราว่างงานเดือนต.ค.ของญี่ปุ่นทรงตัวเมื่อเทียบกับตัวเลข 2.6% ในเดือนก.ย. โดยสูงกว่าคาดการณ์เฉลี่ยของนักเศรษฐศาสตร์ 25 คนในผลสำรวจที่จัดทำโดยสำนักข่าวรอยเตอร์เล็กน้อย
ส่วนยอดค้าปลีกเดือนต.ค.ของญี่ปุ่นปรับตัวขึ้น 4.3% เมื่อเทียบเป็นรายปี ซึ่งต่ำกว่าคาดการณ์ของนักวิเคราะห์ที่การปรับขึ้น 5%
ขณะที่ทางการกรุงปักกิ่งประกาศยกเลิกการตั้งสิ่งกีดขวางทางเข้าอพาร์ตเมนต์ซึ่งมีผู้ติดเชื้อโควิด-19 อยู่ภายใน โดยระบุว่าจะต้องไม่มีสิ่งใดเป็นอุปสรรคต่อการให้ความช่วยเหลือทางการแพทย์ หรือการออกจากอาคารในสถานการณ์ฉุกเฉิน
ส่วนเมืองกว่างโจวประกาศงดการปูพรมตรวจเชื้อโควิด-19 ครั้งใหญ่สำหรับประชาชนในวงกว้าง โดยอ้างถึงความจำเป็นในการรักษาทรัพยากร
ขณะที่เมืองอุรุมชี เมืองหลวงของซินเจียง ประกาศเปิดตลาดสดและอนุญาตให้ภาคธุรกิจกลับมาเปิดทำการในสัปดาห์นี้สำหรับท้องที่ซึ่งมีการแพร่ระบาดในระดับต่ำ รวมทั้งให้บริการรถโดยสารสาธารณะ
นอกจากนี้ บริษัทบิลิบิลิ (Bilibili) ของจีนมีกำหนดรายงานผลประกอบการไตรมาส 3/2565 ในวันนี้ โดยนักวิเคราะห์คาดการณ์ว่า รายได้รายปีจะเติบโตแบบชะลอตัวอย่างต่อเนื่อง